L'Aula Jove de Teatre celebra la mostra final de curs amb una projecció documental i dues representacions
17 de juny 2022

L'Aula Jove de Teatre que impulsa la Regidoria de Joventut de l'Ajuntament de Sagunt conclou el present curs 2021/2022 amb la representació de dues obres. El grup benjamí projectarà un audiovisual de la seua obra teatral _¿Dónde está Irina?_ dilluns que ve, 27 de juny, a les 17.00 hores, mentre que un altre grup dels que formen part d'esta iniciativa representarà l'obra _Yo, frente al espejo_ en dues ocasions: el primer passe serà el divendres 1 de juliol, i el segon l'endemà, el dissabte 2, tots dos a les 19.00 hores. Tant el film com sengles funcions s'oferiran en el Casal Jove del Port de Sagunt.

Amb esta mostra de fi de curs el grup benjamí donarà a conéixer al públic, a través d'esta projecció audiovisual, el treball que porta realitzant durant tot l'any. En esta ocasió es visualitzarà un documental que parla del grup i de les seues particularitats. A través de l'obra _¿Dónde está Irina?_ les xiquetes i els xiquets participants s'han aventurat en les seues pròpies emocions per a descobrir, a partir de la desaparició d'una amiga, que en la seua imperfecció està la seua bellesa, que les emocions necessiten diàleg, acceptació i molta comprensió, i sobretot que cap persona és prescindible, ja que cadascuna d'elles ens parla de les nostres mancances, excessos, demandes i somnis.

Per la seua part, un dels altres grups de l'Escola Municipal de Teatre donarà a conéixer al públic el resultat del seu aprenentatge durant este curs amb l'obra _Yo, frente al espejo_. Esta representació reflexiona sobre com mirar-se a l'espill i d'enfrontar-se a allò que el reflex ofereix, de sentir l'acceptació o el rebuig d'allò que cadascun o cadascuna és o està en projecte de ser. El grup ha decidit amb valor prendre les regnes dels seus fantasmes, temors, dubtes i records per a parlar en primera persona d'allò que a vegades els impedeix créixer, i fer d'este acte una eina que construïsca el seu nou jo, vulnerable però més decidit en el seu desig de continuar conquerint les pors per a poder mirar-se a l'espill i afirmar: «Esta persona soc jo».

Dins de les activitats de l'Escola Municipal de Teatre es troba este programa, Aula Jove de Teatre, pensat per a joves de 12 a 17 anys i que es realitza durant els mesos que van des d'octubre fins a juny.

![](/media/tbtokmz3/c2a_cartel_dondeestairina.jpg?width=400&height=566) ![](/media/y41d03hk/c2b_cartel_yofrentealespejo.jpg?width=400&height=566)

*   [](http://www.facebook.com/sharer.php?u=https://aytosagunto.es/va/actualitat/mostra-final-de-curs-aula-jove-teatre-sagunt-2022-06-17/ "Facebook")
*   [](http://twitter.com/share?url=https://aytosagunto.es/va/actualitat/mostra-final-de-curs-aula-jove-teatre-sagunt-2022-06-17/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mostra-final-de-curs-aula-jove-teatre-sagunt-2022-06-17/ "Linked In")
*   [](mailto:?body=https://aytosagunto.es/va/actualitat/mostra-final-de-curs-aula-jove-teatre-sagunt-2022-06-17/)